Hougie is 'n onreg aangedoen | Maroela Media
Hougie is 'n onreg aangedoen
Francois Hougaard. (Foto: GB Jordaan)
Nog ene vir die rugbybegraafplaas. Nog 'n hoofstuk van 'n begaafde speler wat afgesluit word sonder dat hy in sy eie land na behore geëer en gewaardeer is.
Noem hulle maar op: Brent Russell, Ruan Pienaar, Pat Lambie … en nou ook Francois Hougaard.
Ja, Frik du Preez (38 toetse) en Naas Botha (28) sou wat wou gegee het om soos Hougaard in 46 toetse vir die Springbokke te gespeel het.
Maar of jy nou van Hougaard hou of nie, hy moes in baie meer toetse gespeel het. Hy is 'n ekstrovert, praat baie en die tatoeëermerke aan sy arms en bene het baie ondersteuners gegrief.
Maar het dit hom enigsins swakker of beter laat speel?
Die feit bly staan dat hy een van ons mees begaafde spelers is wat nooit deur die net moes geglip het nie.
Watter ander speler (dalk Schalk Brits, nog een van Suid-Afrika se verlore seuns) het 'n beter aftrap en systap?
Hougaard het ook ongelooflike vaart en sy taktiese skopwerk het met rasse skrede verbeter. Dink net hoe Dok Danie Craven hom as voetballer sou laat ontwikkel het.
Maar nou het hy geskok met sy uittrede uit internasionale rugby.
Op 30-jarige ouderdom?
Ja, hy wil glo op sy studies konsentreer, 'n MBA-graad behaal, maar het sy kontrak verleng om nog drie jaar vir die Worcester Warriors in Engeland te speel.
Wees maar verseker, as hy nie destyds deur Heyneke Meyer en Allister Coetzee soos 'n klimtol tussen skrumskakel en vleuel gebruik is nie, as hy nie openlik deur Coetzee (hy was tog ook 'n vaardige skrumskakel) gekritiseer is oor die klaarblyklike tegniese tekortkominge as skrumskakel nie as Rassie Erasmus (so fluit die voëltjie) nie vir Faf de Klerk, Louis Schreuder, Embrose Papier, Cameron Wright en Nic Groom hoër ag nie, sou Hougaard nie "uitgetree" het nie.
Hougaard, wat in 2007 drie keer vir die Westelike Provinsie gespeel het, maar toe oor die hoof gesien is en na Pretoria verhuis het, is in 2010 in sy eerste toets in die opdrafspan as Speler van die Wedstryd aangewys.
Maar toe word hy ná sewe toetse vanweë sy veelsydigheid na vleuel geskuif.
Dis waar die probleme begin het: skrumskakel, vleuel, skrumskakel, vleuel.
Hy het in 28 toetse skrumskakel gespeel, 17 keer vleuel en is in een toets opgestuur as heelagter.
Is hy ooit daarin geken?
Francois Hougaard Losgemaal
Oud-Valkespeler haal 18 punte in Spanje
Groot onreg van almal betrokke, en stem heeltemal saam met die artikel. Dalk moet die spelers ook ophou met hierdie "ek speel waar ek nodig is" houding? Alle posisies is spesialis deesdae van voorry tot heelagter. Tot vaskop en loskop en oopkant tot blindekant is daar n groot verskil. Jy speel tot jou passie en werk om die posisie joune te maak. Spelers moet ook nie net buig nie. Goeie spelers se loopbane word kort geknip deur eksperimentele heen en weer skyf.
Willie le Roux!!????
Heimlike Eier het met die belaglikheid begin. Wou soveel moontlik van sy manne in die span kry en laat dan eerder 'n skrumskakel up vleuel speel as wat hy 'n spesialis vleuel gebruik.